CELEX: 32020D0674
Language: hr
Date: 2020-05-15 00:00:00
Title: Provedbena odluka Komisije (EU) 2020/674 оd 15. svibnja 2020. o predloženoj europskoj građanskoj inicijativi pod nazivom „Uvođenje bezuvjetnog osnovnog prihoda u cijelom EU-u” (priopćeno pod brojem dokumenta C(2020) 3190) (Vjerodostojan je samo tekst na engleskom jeziku)

20.5.2020   
               
               
                  HR
               
               
                  Službeni list Europske unije
               
               
                  L 158/3
               
            
         PROVEDBENA ODLUKA KOMISIJE (EU) 2020/674
         оd 15. svibnja 2020.
         o predloženoj europskoj građanskoj inicijativi pod nazivom „Uvođenje bezuvjetnog osnovnog prihoda u cijelom EU-u”
         
            
               (priopćeno pod brojem dokumenta C(2020) 3190)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6.,
         budući da:
         
                     (1)
                  
                  
                     Predložena europska građanska inicijativa pod nazivom „Uvođenje bezuvjetnog osnovnog prihoda u cijelom EU-u”, kako ju je skupina organizatora izmijenila u odgovoru na dopis Komisije od 19. veljače 2020. (2), ima za cilj „uvođenje, u cijelom EU-u, kao dio njegove ekonomske politike, bezuvjetnog osnovnog prihoda koji za svaku osobu osigurava materijalnu egzistenciju i mogućnost sudjelovanja u društvu. Taj se cilj treba postići bez izlaženja iz okvira nadležnosti koje su Europskoj uniji dodijeljene Ugovorima.” Organizatori traže od Komisije da podnese prijedlog o uvođenju bezuvjetnog osnovnog prihoda u cijeloj Uniji u cilju smanjenja regionalnih razlika, kako bi se ojačala gospodarska, socijalna i teritorijalna kohezija u Uniji, te navode „time će se ostvariti cilj iz zajedničke izjave Europskog Vijeća, Europskog parlamenta i Europske komisije iz 2017. u kojoj stoji ‚EU i njegove države članice također će podržati učinkovite, održive i ravnopravne sustave socijalne zaštite da bi se jamčio osnovni prihod’ radi borbe protiv nejednakosti.”
                  
               
                     (2)
                  
                  
                     U prilogu o predmetu, ciljevima i kontekstu predložene građanske inicijative navedena su četiri kriterija za definiranje predloženog „bezuvjetnog osnovnog prihoda”: on bi trebao biti „univerzalan”, „individualan”, „bezuvjetan” i „dovoljno visok”.
                  
               
                     (3)
                  
                  
                     Ugovorom o Europskoj uniji osnažuje se građanstvo Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.
                  
               
                     (4)
                  
                  
                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana i Unija učinila pristupačnijom.
                  
               
                     (5)
                  
                  
                     Skupina organizatora upućuje na niz odredbi Ugovorâ koje smatra relevantnima, među ostalim na članak 5. Ugovora o funkcioniranju Europske unije; smatra da je njime utvrđeno da države članice trebaju koordinirati svoje ekonomske politike unutar Unije te da Vijeće treba donositi mjere u tu svrhu, konkretno opće smjernice za te politike. Tom odredbom Uniji se dodjeljuje nadležnost za koordinaciju u području gospodarstva i socijalne politike, ali ona ne predstavlja pravnu osnovu koja bi Komisiji dala ovlast za donošenje prijedloga pravnog akta Unije.
                  
               
                     (6)
                  
                  
                     Međutim, pravni akt Unije u svrhu provedbe Ugovorâ, o „bezuvjetnim osnovnim prihodima diljem EU-a” za sve građane, kako je to nazvano u predloženoj inicijativi, mogao bi se donijeti na temelju članka 121. stavka 2. Ugovora. Ta odredba Komisiji omogućuje da preporuči da Vijeće oblikuje nacrt općih smjernica za ekonomske politike država članica i Unije te da o svojim nalazima izvješćuje Europsko vijeće. Na temelju zaključka Europskog vijeća, Vijeće može donijeti preporuku kojom se utvrđuju te opće smjernice.
                  
               
                     (7)
                  
                  
                     Stoga, u skladu s člankom 6. stavkom 3. točkom (c) Uredbe (EU) 2019/788, nijedan dio predložene inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (8)
                  
                  
                     Skupina organizatora dostavila je odgovarajuće dokaze da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. te uredbe.
                  
               
                     (9)
                  
                  
                     Predložena građanska inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (10)
                  
                  
                     Stoga bi predloženu inicijativu pod nazivom „Bezuvjetni osnovni prihodi u cijelom EU-u” trebalo registrirati,
                  
               DONIJELA JE OVU ODLUKU:
         
            Članak 1.
            Registrira se predložena europska građanska inicijativa pod nazivom „Uvođenje bezuvjetnog osnovnog prihoda u cijelom EU-u”.
         
         
            Članak 2.
            Ova je Odluka upućena skupini organizatora građanske inicijative pod nazivom „Bezuvjetni osnovni prihodi u cijelom EU-u”, koju u svojstvu osobe za kontakt predstavljaju Klaus SAMBOR i Ronald BLASCHKE.
         
         
            Sastavljeno u Bruxellesu 15. svibnja 2020.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.
         
         
            (2)  C(2020)909 final